曼聯唔再着「綠白戰衣」 球迷叫好!
2024年04月03日 23:00
東網電視
更多新聞短片
曼聯今季着「綠白戰衣」表現麻麻。(Getty Images)
曼聯上場聯賽作客1比1打和賓福特,捱打演出受到一致劣評,有唔少球迷覺得該仗嘅綠白色波衫「唔老利」,着親呢件波衫都冇乜好波。好消息係,曼聯將唔會再着呢套「綠白戰衣」,餘下作客比賽都會着紅色或者第3作客嘅白色。
曼聯今季推出「綠白戰衣」後,球迷普遍唔受落,甚至被評為近年「最肉酸」波衫,不幸嘅係曼聯今季着呢件戰衣經常表現差勁,包括季初作客阿仙奴輸1比3、上年12月作客森林輸1比2、上仗對賓福特被狂轟31次攻門等等,自然令球迷印象更差。
據英國《每日郵報》報道,曼聯將唔會再着呢件「綠白戰衣」出賽,今季餘下4場聯賽作客(車路士、般尼茅夫、水晶宮、白禮頓),曼聯都可以着番傳統紅色波衫,英足盃4強另外3隊又屬於「藍衫軍」,肯定唔會同「紅魔鬼」撞色。